**OBAVIJEST UČENICIMA I RODITELJIMA**

 Nastava u OŠ Kloštar Podravski biti će organizirana sukladno:

* [**mjerama**](http://os-klostar-podravski.skole.hr/upload/os-klostar-podravski/images/newsimg/930/File/Modeli%20i%20preporuke%20za%20provedbu%20nastave%20u%202020-2021%2029.8.2020.pdf) (MZO)
* [**uputama**](http://os-klostar-podravski.skole.hr/upload/os-klostar-podravski/images/newsimg/930/File/Upute_vrtici_i_skole_24_08_2020_HZJZ-1.pdf) (HZJZ)

**Opće sigurnosne mjere:**

* Držanje fizičkog razmaka (distanciranje) od 1,5 m
* Redovito pranje ruku
* Nošenje zaštitnih maski u propisanim situacijama
* Dezinfekcija

**ULAZAK UČENIKA U ŠKOLU**

**Učenici od 5. do 8. razreda** ulaze u školu sa zaštitnim maskama, jedan po jedan, uz fizički razmak od 1,5 m, dezinficiraju ruke i odlažu obuću u predviđenom prostoru (garderoba ili ispred učionice. Odlaze u svoju učionicu u kojoj ih dočekuje učitelj/ica. Tijekom nastave (u učionici) učenici ne koriste maske.

**Učenici od 1. do 4. razreda** ulaze na poziv svoje učiteljice u školu, jedan po jedan, uz fizički razmak od 1,5 m, dezinficiraju ruke na ulasku i odlažu obuću u predviđenom prostoru (u garderobi ili ispred učionice) i odlaze u svoju učionicu. Zaštitne maske učenici razredne nastave ne koriste u nastavi.

Učenici nose maske pri prolasku kroz hodnike škole, odlasku u sanitarne čvorove, urede i knjižnicu. Pranje ruku se preporučuje više puta dnevno.

**PRIJEVOZ UČENIKA:** Učenici prilikom ulaska u autobus stavljaju zaštitne maske. Učenik sjeda na odabrano mjesto u autobusu (isto mjesto koristi svakodnevno u prijevozu prilikom dolaska i odlaska u školu).

**PREHRANA UČENIKA (školska kuhinja)** U OŠ Kloštar Podravski prehrana je osigurana za učenike matične i područnih škola. Učenici će se hraniti u školskom restoranu u manjim grupama (razredima) prema rasporedu.

**BORAVAK UČENIKA U ŠKOLI TIJEKOM NASTAVE** Nastava u školi održava se prema rasporedu zvona koji je različit za razrednu i predmetnu nastavu. Svaki razred ima svoju učionicu u kojoj učenici borave i tijekom školskoga odmora. Učenici svoju učionicu napuštaju samo zbog odlaska na nastavu u Informatičku učionicu i na nastavu Tjelesne i zdravstvene kulture (predmetni učitelji informatike i TZK dolaze po učenike).

Učitelji na prvi sat nastave dolaze u učionicu 10 min ranije i dočekuju učenike. Predmetni učitelji se ''sele'' iz učionice u učionicu.

U školi su organizirana dežurstva učitelja, u kojima dežurni učitelji imaju vizualnu kontrolu na hodnicima škole, na ulaz učenika u školu i izlaz učenika iz škole.

Učenik prilikom svakog napuštanja učionice dužan je nositi zaštitnu masku. Učenik može napustiti razred uz odobrenje učitelja samo u slučajevima odlaska na wc, prema potrebi (školska knjižnica, uredi, kuhinju…) i procjeni učitelja. Nakon završetka nastave učenici uz pratnju učitelja (nakon zadnjeg sata) odmah odlaze kućama (učenici putnici ostaju u školi do polaska autobusa).

**ZDRAVLJE UČENIKA I MJERE U SLUČAJU POJAVE CORONA VIRUSA** Ako se učenik požali na zdravstvene probleme slijedi se procedura: Učenik se izolira u posebnoj prostoriji, mjeri mu se temperatura i kontaktira se roditelj/skrbnik. Ako učenik ima povišenu temperaturu ili određene zdravstvene probleme roditelj je dužan dijete odvesti obiteljskom liječniku.

**ULAZAK U ŠKOLU (RODITELJI/GOSTI)** Svaki posjetitelj (roditelj, dostavna služba, servis,…) uz prethodnu najavu (telefon /e-mail) dužan je u školi nositi zaštitnu masku. Posjetitelj čeka na ulazu nadležnu osobu koja mu mjeri temperaturu i koja mu uzima podatke (ime i prezime, mjesto stanovanja, vrijeme ulaska, svrha ulaska i kontakt podaci, osobe s kojima je ostvaren fizički kontakt u školi).

Dopušteno je održavanje roditeljskih sastanaka i individualnih informacija licem u lice na način da se kontakt roditelja s djelatnicima škole i učenicima smanji na najmanju moguću mjeru. Na roditeljskim sastancima i individualnim informacijama svi roditelji i učitelji, nastavnici i profesori moraju nositi maske i održavati fizički razmak po mogućnosti dva metra. Preporučeno je da tijekom roditeljskih sastanaka i individualnih informacija prozori budu otvoreni.

**ZAMOLBA ZA RODITELJE** Kako bi se olakšalo provođenje epidemioloških mjera izazvanih CORONA virusom molimo Vas roditelje da prije polaska u školu svojoj djeci (učenicima) obavezno izmjerite temperaturu i da ih ne šaljete u školu ukoliko primijetite da su bolesni (makar imali i blage simptome). Ne šaljite djecu puno ranije u školu (dovoljno je da dođu u školu 15 minuta prije početka nastave). Kupnju u trgovini obaviti treba prije početka nastave (tijekom nastave neće im biti dopušteno izlaziti iz škole).  Nakon završetka nastave učenici odmah odlaze kućama (osim učenika putnika) te se ne zadržavaju u okolini škole. Učenici putnici biti će zbrinuti (dežurni učitelj, knjižnica,..) do polaska autobusa.

Roditeljski sastanci održat će se on-line u dogovoru s razrednicima prvi tjedan nastave.

**Unaprijed zahvaljujemo svim učenicima i roditeljima na razumijevanju i poštivanju ovih mjera koje smo uveli u sadašnjim epidemiološkim uvjetima u organizaciji nastave sa svrhom zaštite općeg zdravlja.**

**Učenicima, učiteljima, djelatnicima Škole i roditeljima želimo uspješnu školsku godinu 2021./2022. godinu**

Mirko Šandrovčan, ravnatelj